Kok 24 AKKDC08 - Balamu y'a ye ko a diyara Masaba ye ka - Bible Search\nKok 23 Kok 25\n1Balamu y'a ye ko a diyara Masaba ye ka Isirayɛlidenw ta ɲa. A ma lagwɛli kɛ tugu ka Ala ɲininga i n'a fɔ a tun y'a kɛ ka tɛmɛ cogo min na, nga a y'a ɲaa yɛlɛma ka sin kongokolon faan fɛ.i 2A y'a ɲaa kɔrɔta ka Isirayɛlidenw siginin ye, u tun sigira ka kɛɲɛ n'u bɛmaw kɔmɔgɔw ye. Ala ka Nii jigir'a kan. 3«A y'a ka kirayakuma fɔ ko:\nBewɔri dencɛ Balamu ka kirayakuma filɛ nin ye,\nale min be yeli kɛ kosɔbɛ,\nale ka kuma lo.\n4Ala be min fɔ, a b'o mɛn,\nSetigi be min yira a la, a b'o ye,\nn'a b'a bato tuma min na,\na b'a ɲaa yɛlɛ,\n5Yakuba kɔmɔgɔw, aw ka fanibuguw ka ɲi dɛ!\nIsirayɛlidenw, aw ka sigiyɔrɔw ka ɲi sa!\n6U yɛrɛkɛnin bɛ i ko kɔɔ min fara ka yɛrɛkɛ,\ni ko bada la nankɔw.\nU be i ko alowɛsiyiriw, Masaba ye minw tutu,\ni ko sɛdiriyiriw, jida la.\n7U ka jibɔyɔrɔw fanin be,\nu ka sumanw bena jii sɔrɔ kosɔbɛ.\nU ka masacɛ bena tɛmɛ Agagi kan,\nu ka masaya bena barika sɔrɔ.\n8Ala y'u bɔ Ezipiti jamana la,\nu fanga be i ko kongomisi ta.\nSiya minw be wili u kama, u be olu halaki,\nu b'u kolow karikari,\nu b'u sɔgɔ n'u ka biɲɛw ye.\n9- U be sonsori, ka la i ko jara,\nu be sonsori, ka la i ko waraba.\nJɔn be se k'u wili?\nIsirayɛlidenw, mɔgɔ minw be duba kɛ aw ye,\nAla ka olu ta ɲa.\nMinw b'aw danga,\nAla ka olu ta cɛn.»\n10O tuma na, Balaki dimina Balamu kɔrɔ kosɔbɛ. A y'a tigɛ gosi ɲɔgɔn na k'a fɔ a ye ko: «Ne y'i wele ko i ka na ne juguw danga le. E do ye duba kɛ u ye fɔɔ siɲɛ saba. 11Wili ka taga i ka soo sisan! Ne tun ko n bena i boɲa fɔɔ ka ɲa, nga Masaba y'i bali k'o boɲa sɔrɔ.»\nIsirayɛlidenw ka koo nataw\n12Balamu ye Balaki jaabi ko: «Ne tun m'o le fɔ i ka cidenw ye wa? 13Ko hali ni Balaki y'a ka soo fa warigwɛ ni sanu na k'o bɛɛ di ne ma, ne te se ka foyi kɛ n yɛrɛ ma ka tɛmɛ Masaba ka kuma kan, a kɛra koɲuman ye wo, walima kojugu. Masaba mana min fɔ, ne bena o le fɔ. 14Ayiwa, sisan ne be segi ka taga n ka mɔgɔw fɛ. Nga mɔgɔ nunu bena min kɛ i ka mɔgɔw la sini, ne b'a fɛ k'i lasɔmi o la fɔlɔ.» 15Balamu y'a ka kirayakuma fɔ ko:\n«Bewɔri dencɛ Balamu ka kirayakuma filɛ nin ye,\nale min be yeli kɛ kosɔbɛ, ale ka kuma lo.\n16Ala be min fɔ, a b'o mɛn.\nA be lɔnniya sɔrɔ ka bɔ Fɛɛn bɛɛ kuntigi fɛ.\nSetigi be min yira a la, a b'o ye.\nN'a b'a bato tuma min na, a b'a ɲaa yɛlɛ.\n17Koo min bena kɛ, ne y'o ye,\nnga sisan koo tɛ.\nNe ɲaa b'a la, nga a yɔrɔ ka jan.\nLolo dɔ be bɔra Yakuba kɔmɔgɔw cɛma,\nmasa dɔ be wilila Isirayɛlidenw cɛma.\nA bena mowabuw gosi u kuun na,\na bena Sɛti kɔmɔgɔw bɛɛ kuun ci.\n18A bena Edɔmu mara minɛ,\na ben'a juguw ka jamana, *Seyiri minɛ.\nNga Isirayɛlidenw bena barika sɔrɔ.\n19Kuntigi dɔ bena bɔ Yakuba la.\nDugumɔgɔ minw tora, a bena olu halaki.»\nIsirayɛlidenw juguw nagasiko\n20Balamu ye amalɛkiw ye tugu ka sɔrɔ k'a ka kirayakuma fɔ ko:\n«Amalɛkiw tun be siya tɔw bɛɛ ɲafɛ,\nnga a laban na, u bena halaki.»\n21Balamu ye keniw ye k'a ka kirayakuma fɔ ko:\n«Aw sigiyɔrɔ sutaranin lo,\nkɔnɔ ɲaga lo, farakuru kan.\n22O bɛɛ n'a ta, aw ka sigiyɔrɔw bena jɛni,\nAsirikaw bena aw minɛ ka taga aw bila jɔnya la.»\n23Balamu y'a ka kirayakuma fɔ ko:\n«Aa! Jɔn be se ka balo ni Ala y'a ta kɛ?\n24Kurunbaw bena na ka bɔ Kitimu jamana na,j\nu bena se Asirikaw ni Ebɛri kɔmɔgɔw kɔrɔ,k\nnga olu yɛrɛw bena nagasi.»\n25O kɔ, Balamu wilila ka segi ka ta'a ka soo, Balaki fana tagara n'a ka sira ye.


Zan 18 AKKDC08 - Yezu y'o kuma nunu fɔ ka ban tuma min - Bible Search\nZan 17 Zan 19\n(Mat 26.47-56; Mar 14.43-50; Luka 22.47-53)\n1Yezu y'o kuma nunu fɔ ka ban tuma min na, a n'a ka kalandenw tagara Sedirɔn kɔɔ kɔfɛ, nankɔ dɔ tun b'o yɔrɔ la, u donna o kɔnɔ. 2Zuda, min tun ben'a janfa, ale tun b'o nankɔ nin yɔrɔ lɔn, bari Yezu n'a ka kalandenw tun be deli ka ɲɔgɔn lajɛn yen tuma caaman. 3Sarakalasebagaw kuntigiw ani *Fariziɲɛw ye Alabatosoba kɔlɔsibaga dɔw ni sɔlidasi dɔw ci. Zuda bilara u ɲa ka taga, fitinɛ ni kala mananinw ani kɛlɛkɛminanw tun b'u fɛ. 4Koo minw tun bena kɛ, Yezu tun b'o bɛɛ lɔn minkɛ, a gwɛrɛla u la k'a fɔ u ye ko: «Aw be jɔn le yɔrɔ ɲinina?» 5U y'a jaabi ko Nazarɛtika Yezu lo. Yezu y'a fɔ u ye ko: «Ne lo.» Zuda, min tun b'a donna mɔgɔjuguw bolo la, ale tun be n'u ye. 6Yezu y'a fɔ u ye tuma min na ko: «Ne lo,» u girinna ka taga kɔfɛ, u bɛɛ benna duguma. 7O kɔ, a y'u ɲininga tugu ko: «Aw be jɔn le yɔrɔ ɲinina?» U y'a jaabi ko Nazarɛtika Yezu. 8Yezu y'a fɔ u ye ko: «Ne y'a fɔ aw ye ko ne lo. N'aw be ne le yɔrɔ ɲinina, aw ye nunu to u ka taga.» 9A y'o fɔ janko a tun ye kuma min fɔ, o ka kɛ. A tun ko: «E tun ye minw bɛɛ di ne ma, ne ye olu bɛɛ mara, o si kunna ma cɛn.» 10Murujan tun be Simɔn Piyɛri fɛ, a y'o bɔ ka sarakalasebagaw kuntigiba ka baaraden kinibolo tulo caron. O baaraden nin tɔgɔ tun ko Malikusi. 11- O la, Yezu y'a fɔ Piyɛri ye ko: «I ka murujan don a foroko la yen. N Faa ye tɔɔrɔ min latigɛ ne ye, ne bena ban o la wa?»\nU be taga ni Yezu ye sarakalasebagaw kuntigiba fɛ\n(Mat 26.57-58; Mar 14.53-54; Luka 22.54)\n12Sɔlidasi nunu n'u kuntigi ani Alabatosoba kɔlɔsibagaw zuwifuw tun ye minw ci, olu ye Yezu minɛ k'a siri. 13U tagara n'a ye Anɛ fɛ, ale tun ye Kayifu birancɛ ye, Kayifu le tun ye sarakalasebagaw kuntigiba ye o saan na. 14- Ale Kayifu le tun y'a fɔ zuwifuw ye ko a ka fisa mɔgɔ kelen ka sa mɔgɔ bɛɛ kosɔn.\n15Simɔn Piyɛri ni kalanden wɛrɛ tun tugura Yezu kɔ. Sarakalasebagaw kuntigiba tun be o kalanden nin lɔn, ale ni Yezu donna sarakalasebagaw kuntigiba ka luu kɔnɔ. 16Nga Piyɛri tora luda la. Sarakalasebagaw kuntigiba tun be kalanden min lɔn, ale kɔsegira ka bɔ ka kuma luda kɔlɔsibaga fɛ, Piyɛri donna. 17Muso min tun be luda kɔlɔsira, ale y'a fɔ Piyɛri ye ko: «E fana te cɛɛ nin ka kalanden dɔ ye fewu?» A y'a jaabi ko: «Ne t'u dɔ ye.» 18Baarakɛlaw ni sɔlidasiw tun ye tasuma mana luu kɔnɔ, bari nɛnɛ tun be yen, u tun b'u yɛrɛ jara. Piyɛri fana tun lɔra u cɛma n'a b'a yɛrɛ jara.\n19Sarakalasebagaw kuntigiba ye Yezu ɲininga a ka kalandenw ka koo la ani a ka kalan la. 20Yezu y'a jaabi ko: «Ne kumana mɔgɔw fɛ kɛnɛ kan, ne ye mɔgɔw kalan kalansow kɔnɔ ani Alabatosoba kɔnɔ, zuwifu bɛɛ be ɲɔgɔn lajɛn yɔrɔ minw na, ne ma foyi fɔ dogo la. 21Mun na i be ne ɲininga o la? Mɔgɔ minw tun ye ne lamɛn i ka olu ɲininga ne ye fɛɛn min fɔ, u b'o lɔn.» 22Yezu ye o kuma fɔ dɔrɔn, sɔlidasicɛ dɔ y'a tulo ci, k'a fɔ a ye ko: «E be sarakalasebagaw kuntigiba le jaabi ten wa?» 23Yezu y'a fɔ o sɔlidasicɛ nin ye ko: «Ni ne ye kumajugu fɔ, i ka ne ka kuma nin juguyayɔrɔ fɔ. N'o tɛ, mun na i be ne bugɔ?» 24Anɛ y'a sirinin to k'a ci sarakalasebagaw kuntigiba Kayifu ma.\n25O y'a sɔrɔ, Simɔn Piyɛri tun b'a yɛrɛ jara tasuma kɔrɔ. Dɔ y'a fɔ a ye ko: «E fana te a ka kalandenw dɔ ye fewu?» Piyɛri ko ale te u dɔ ye. 26Piyɛri tun ye sarakalasebagaw kuntigiba ka baaraden min tulo kelen caron Yezu minɛtuma na, ale balimacɛ dɔ y'a fɔ Piyɛri ye ko: «Ne m'i ye nankɔ kɔnɔ ni Yezu ye wa?» 27Piyɛri y'a fɔ tugu ko ale t'a lɔn. O yɔrɔnin bɛɛ, dondo kasira.\n(Mat 27.1-2,11-14; Mar 15.1-5; Luka 23.1-5)\n28O kɔ, u bɔra ni Yezu ye Kayifu fɛ ka taga n'a ye, lasigiden ka luu kɔnɔ. O y'a sɔrɔ dugu tun gwɛra. U yɛrɛ ma sɔn ka don luu kɔnɔ, janko u kana u yɛrɛ nɔgɔ ka kɛɲɛ ni landa ye, u ka se ka *Hɔrɔnya ɲanagwɛ dumuni dumu.\n29Pilati bɔra ka taga u fɛ k'u ɲininga ko: «Aw be cɛɛ nin jalaki mun le kama?» 30U ye Pilati jaabi ko: «N'a tun te kojugukɛla ye, an tun ten'a minɛ ka na n'a ye e fɛ.» 31O la, Pilati y'a fɔ u ye ko u k'a minɛ ka taga n'a ye k'a kiti u yɛrɛ ma ka kɛɲɛ ni zuwifuw ka sariya ye. U ye Pilati jaabi ko sira ma di u ma ka mɔgɔ faga. 32- Nin bɛɛ kɛra janko Yezu tun y'a ka sayako fɔ cogo min na, o ka kɛ.\n33Pilati donna luu kɔnɔ ka Yezu wele k'a ɲininga ko: «E le ye zuwifuw ka masacɛ ye wa?» 34Yezu y'a jaabi ko: «Nin kuma nin bɔra e yɛrɛ le la wa? Walima i y'o mɛn mɔgɔ dɔw le fɛ?» 35Pilati y'a jaabi tugu ko: «Ne ye zuwifu ye wa? E ka siya n'u ka sarakalasebagaw kuntigiw le nana n'i ye ne fɛ, i ye mun le kɛ?» 36Yezu y'a jaabi ko: «Ne ka masaya te diɲɛ nin ta ye. Ni ne ka masaya tun ye diɲɛ ta ye, ne kɔmɔgɔw tun bena kɛlɛ kɛ ne kosɔn, janko zuwifuw kana ne minɛ, nga ne ka masaya te diɲɛ nin ta ye.» 37Pilati y'a fɔ a ye ko: «E ye masa ye kɛ?» Yezu y'a jaabi ko: «Ele lo b'a fɔra ko ne ye masa ye. Ne wolola o le kama. Kana diɲɛ na janko ka tiɲɛ fɔ. Mɔgɔ o mɔgɔ, min lɔnin be tiɲɛ kan, o tigi be mɛnni kɛ ne fɛ.» 38Pilati y'a fɔ a ye ko: «Mun le ye tiɲɛ ye?»\nPilati y'o kuma fɔ ka ban tuma min na, a kɔsegira ka bɔ zuwifuw fɛ, k'a fɔ u ye ko: «Ne ma jalakiyɔrɔ ye cɛɛ nin na. 39Nga a do kɛra delinako ye aw fɛ ne be to ka mɔgɔ kelen labila aw ye Hɔrɔnya ɲanagwɛ la, aw b'a fɛ ne ka zuwifuw ka masacɛ le labila wa?» 40U tora ka pɛrɛn ko: «Ayi, kana ale bila, nga i ka Barabasi labila.» K'a sɔrɔ Barabasi tun ye benkannikɛla ye.


Mas fɔlɔ 22 AKKDC08 - O kɔ, kɛlɛ ma sɔrɔ Sirikaw ni - Bible Search\nMas fɔlɔ 21 Mas 2nan int\nMas fɔlɔ 22\nAkabu b'a fɛ ka Aramɔti minɛ\n(Lok 2nan 18.1-3)\n1O kɔ, kɛlɛ ma sɔrɔ Sirikaw ni Isirayɛli mara mɔgɔw cɛ saan saba kɔnɔ. 2Saan sabanan na, Zuda mara masacɛ Zozafati tagara Isirayɛli mara masacɛ fɛ. 3Isirayɛli mara masacɛ y'a fɔ a ka baarakɛlaw ye k'u m'a lɔn ko Aramɔti min be Galaadi mara la, k'o ye olu ta ye wa. K'u fana te hami a minɛko la Siri masacɛ fɛ. 4O kɔ, a ye Zozafati ɲininga ko: «I be sɔn ka taga ni ne ye ka Aramɔti dugu minɛ tugu Galaadi mara la wa?» Ale y'a jaabi ko: «Ne bena taga i n'a fɔ e be taga cogo min na. Ne ka jama fana bena taga i n'a fɔ i ta. Ne ka soow ben'a taga i n'a fɔ i taw fana.»\nMasacɛ be kiraw ɲininga\n(Lok 2nan 18.4-11)\n5Zuda mara masacɛ Zozafati y'a fɔ Isirayɛli mara masacɛ ye ko: «I ka Masaba ɲininga fɔlɔ.» 6Isirayɛli mara masacɛ ye kiraw lajɛn minw tun be mɔgɔ kɛmɛ naani ɲɔgɔn bɔ, k'u ɲininga ko: «N ka taga Aramɔti kɛlɛ, min be Galaadi mara la wa, walima n kana taga?» Olu y'a jaabi ko a ka taga, ko Masaba bena dugu nin don masacɛ bolo. 7Nga Zozafati y'a fɔ tugu ko: «Kira dɔ wɛrɛ te yan tugu an be se ka Masaba ɲininga min barika la wa?» 8Isirayɛli mara masacɛ y'a fɔ a ye ko: «Cɛɛ kelen be yen, an be se ka Masaba ɲininga min barika la. Nga o cɛɛ nin koo man di ne ye, bari a te koɲuman fɔ ka ye ne ka koo la, fɔɔ kojugu. O cɛɛ nin ye Yimula dencɛ Mise ye.» Zozafati y'a fɔ a ye ko a kana o fɔ. 9O kɔ, Isirayɛli mara masacɛ y'a ladibagaw dɔ wele k'a fɔ a ye ko a ka taga joona joona ka Yimula dencɛ Mise wele ka na n'a ye.\n10O y'a sɔrɔ Isirayɛli mara masacɛ ni Zuda mara masacɛ Zozafati tun siginin be u ka masasigilanw kan Samari dugu donda kɛnɛ la. U ka masafani b'u kaan na. Kira nunu bɛɛ tora k'u ka kiraya kɛ u ɲafɛ. 11Kenaana dencɛ Sidikiyawu tun ye nigɛ ta k'o kɛ i n'a fɔ gɔɔnw, k'a fɔ ko Masaba ko: «E bena Sirikaw halaki ni gɔɔn nunu le ye.» 12Kira tɔw bɛɛ tun b'a la k'o ɲɔgɔn le fɔ ko: «Taga Aramɔti kɛlɛ Galaadi mara la, i bena se u kɔrɔ. Masaba ben'a don masacɛ bolo.»\nKira Mise be kiraw ka dɛsɛko fɔ\n(Lok 2nan 18.12-27)\n13Ciden min tun tagara Mise weleyɔrɔ la, ale y'a fɔ Mise ye ko: «Kira tɔw bɛɛ daa kɛra kelen ye n'u be koɲuman fɔra masacɛ kosɔn. A to i kaan ka kɛ kelen ye ni olu ta ye ka koɲuman fɔ fana.» 14Mise y'a jaabi ko Masaba kosɔn, ko a mana fɛɛn o fɛɛn fɔ ale ye, ko a bena o le fɔ. 15A sera masacɛ fɛ tuma min na, masacɛ y'a ɲininga ko: «Mise, an ka taga Aramɔti kɛlɛ Galaadi mara la wa, walima an kana taga?» A ye masacɛ jaabi ko a ka taga, ko a bena see sɔrɔ, ko Masaba bena dugu nin don masacɛ bolo. 16Masacɛ y'a fɔ a ye ko: «siɲɛ joli la, ne ka kan k'a to e ka kali janko e ka tiɲɛ dama fɔ Masaba tɔgɔ la?» 17- Mise y'a fɔ a ye ko: «Ne ɲaa be Isirayɛlidenw na, u bɛɛ jɛnsɛnnin be kuluw kan, i n'a fɔ sagaw, dɛndɛbaga te minw na. Masaba y'a fɔ ko kuntigi te jama nin fɛ, ko bɛɛ ka kɔsegi soo hɛrɛ la.»\n18O la, Isirayɛli mara masacɛ y'a fɔ Zozafati ye ko: «A filɛ, ne tun m'a fɔ i ye ko a te koɲuman fɔ n kama fɔɔ kojugu wa?» 19- Mise y'a fɔ a ye tugu ko: «Masaba ka kuma mɛn sa! Ne ye Masaba siginin ye a ka masasigilan kan, sankolo kɔnɔ. A ka kɛlɛbolo bɛɛ lɔnin be k'a lamini, dɔ b'a kinibolo fɛ, dɔ b'a numanbolo fɛ. 20Masaba y'a fɔ ko: ‹Jɔn bena taga Akabu nigɛnigɛ, janko a ka taga Aramɔti kɛlɛ Galaadi mara la, a ka taga halaki yen?› U m'a jaabi cogo kelen na. 21O kɔ, nii dɔ bɔra ka na lɔ Masaba ɲakɔrɔ k'a fɔ ko: ‹Ne ben'a nigɛ.› Masaba y'a ɲininga ko: ‹E ben'a kɛ cogo di?› 22A ko: ‹Ne bena bɔ ka ne yɛrɛ kɛ nii galontigɛla ye ka don a ka kiraw bɛɛ daa la.› Masaba y'a fɔ k'o nii nin bena se k'a nigɛnigɛ k'a sɔrɔ. Ko a ka ta'a kɛ ten. 23Sisan kɔni, Masaba ye nii galontigɛla le don i ka kira nunu bɛɛ daa la. Masaba ye bɔnɛ le latigɛ i kama.»\n24O yɔrɔnin bɛɛ, Kenaana dencɛ Sidikiyawu gwɛrɛla ka Mise tulo ci, k'a fɔ a ye ko Masaba ka Nii bɔra ale la tuma jumɛn ka taga kuma ale Mise fɛ. 25Mise y'a fɔ a ye ko n'a ye boli daminɛ ka to ka don boonw kɔnɔ k'a yɛrɛ dogo loon min na, ko a ben'a lɔn o loon na.\n26O la, Isirayɛli mara masacɛ y'a fɔ k'u ka Mise minɛ ka ta'a di dugutigi Amɔn, ni masacɛ dencɛ Zowasi ma, 27k'a fɔ ko masacɛ k'u ka cɛɛ nin bila kaso la, ka to ka dumuni dɔɔni, ani jii dɔɔni dɔrɔn d'a ma fɔɔ ale ka kɔsegi ka na hɛrɛ la. 28Mise y'a fɔ ko: «N'i kɔsegira ka na hɛrɛ la, o kɔrɔ ko ne tun ma kuma nin fɔ Masaba barika la tiɲɛ na.» A y'a fɔ tugu ko: «Aw bɛɛ y'a mɛn dɛ!»\nU be masacɛ Akabu faga kɛlɛ la\n(Lok 2nan 18.28-34)\n29Isirayɛli mara masacɛ Akabu ni Zuda mara masacɛ Zozafati tagara Aramɔti kama, Galaadi mara la. 30Isirayɛli mara masacɛ y'a fɔ Zozafati ye ko: «Ne bena n yɛrɛ cogo yɛlɛma ka taga kɛlɛ la. E k'i ka masafani don.» Isirayɛli mara masacɛ y'a yɛrɛ cogo yɛlɛma ka taga kɛlɛkɛyɔrɔ la.\n31O y'a sɔrɔ Siri masacɛ tun y'a fɔ a ka wotorow kuntigiw ye, minw tun ye mɔgɔ bi saba ni fila ye, k'u kana kɛlɛ kɛ ni mɔgɔ si ye, kɛlɛdenw fara ɲamɔgɔw kan, k'u ka Isirayɛli mara masacɛ dama le ɲini k'a kɛlɛ. 32Wotoro nunu kuntigiw ye Zozafati ye tuma min na, u y'a fɔ ko tiɲɛ na, ale lo ye Isirayɛli mara masacɛ ye. U gwɛrɛl'a la k'u b'a kɛlɛ. Zozafati kulera. 33Wotorow kuntigiw y'a ye ko ale te Isirayɛli mara masacɛ ye tuma min na, u tagara k'a to.\n34Mɔgɔ dɔ ye bonni kɛ n'a ka kala ye a kuun fɛ, o tagara Isirayɛli mara masacɛ sɔrɔ a ka nigɛkunbɛnnan tuguyɔrɔ la. Masacɛ y'a fɔ a ka wotoro bolibaga ye ko a ka kɔsegi ka bɔ n'ale ye kɛlɛkɛyɔrɔ la, ko ale mandimina. 35O loon na, kɛlɛ tun gwanna kosɔbɛ. U ma se ka bɔyɔrɔ sɔrɔ ni masacɛ ye Sirikaw ɲakɔrɔ fɔɔ ka taga se wulafɛ, masacɛ sara. A joli tun bɔnna wotoro kɔnɔ. 36Tilekun dontuma na, u ye wango la Isirayɛlidenw ka kɛlɛbolo sigiyɔrɔ bɛɛ la ko mɔgɔ kelen kelen bɛɛ ka kɔsegi u ka dugu la, n'u ka mara la. 37Masacɛ sara ten. U y'a suu ta ka na n'a ye Samari, k'a suu don yen. 38U tun be wotoro nin kora Samari dalan daa la tuma min na, wuluw tun b'a la ka Akabu joli nɛɛmu, ani kakalamusow fana tun be kora yen, ka kɛɲɛ ni Masaba ka fɔta ye.\n39Akabu ka kɛwali tɔw: a ye baara min bɛɛ kɛ, ka soo min lɔ ni samaɲin ye, ani a ye dugu minw bɛɛ sigi, o be sɔrɔ Isirayɛli mara masaw ka loon o loon kibaru sɛbɛ kɔnɔ. 40Akabu sara, a dencɛ Akaziyasi sigir'a nɔɔ na masaya la.\nZuda mara masacɛ Zozafati ka koo\n(Lok 2nan 20.31—21.2)\n41Isirayɛli mara masacɛ Akabu ka masaya saan naaninan na, Aza dencɛ Zozafati sigira masaya la Zuda mara kunna. 42Zozafati tun ye saan bi saba ni duuru sɔrɔ, sanni a ka kɛ masacɛ ye. A ye saan mugan ni duuru kɛ masaya la Zeruzalɛmu. A bamuso tɔgɔ tun ko Azuba, Sili denmuso tun lo. 43A y'a facɛ ka kɛwaliw ɲɔgɔn kɛ koo bɛɛ la, a ma foyi to u la. A ye koɲuman kɛ Masaba ɲakɔrɔ. 44Nga a ma se ka sɔnnikɛyɔrɔw tunu. Jama tun be to ka sɔnni kɛ, ani ka wusulan jɛni yen. 45Hɛrɛ tun be Zozafati ni Isirayɛli mara masacɛ cɛ.\n46Zozafati ka kɛwali tɔw: a ye cɛfariyako ni kɛlɛ minw kɛ, o be sɔrɔ Zuda mara masaw ka loon o loon kibaru sɛbɛ kɔnɔ. 47Landa kakalayakɛbaga minw tun be a facɛ Aza ka tile la, n'u tɔɔ tora, a ye olu bɛɛ gwɛn, ka bɔ jamana kɔnɔ. 48O waati la, masacɛ tun te Edɔmu mara la fɔɔ Zuda mara masacɛ ka lasigiden le tun be kuntigiya la yen. 49Zozafati ye kurunbaba dɔw dilan Ɛsiyɔngɛbɛri janko u ka to ka taga sanu ta Ofiri ka na n'o ye, nga kurun nunu ma se ka taga, bari u tun cɛnna yen. 50Akabu deen Akaziyasi y'a fɔ Zozafati ye ko n'a be sɔn, ko ale ka baaradenw n'a ka baaradenw be jɛn ka taga ɲɔgɔn fɛ kurun kɔnɔ. Zozafati ma sɔn o ma. 51Zozafati sara, u y'a suu don a faaw ka kaburu kɔnɔ, a bɛma Dawuda ka ciin na. O kɔ, a deen Zoramu sigir'a nɔɔ na masaya la.\nIsirayɛli mara masacɛ Akaziyasi ka koo\n52Zuda mara masacɛ Zozafati ka masaya saan tan ni wolonwulanan na, Akabu deen Akaziyasi sigira Isirayɛli mara kunna masaya la Samari. A ye saan fila kɛ masaya la Isirayɛli mara kunna. 53A ye kojugu kɛ Masaba ɲakɔrɔ. A y'a facɛ n'a bamuso ka kɛwaliw ɲɔgɔn kɛ, ka Nebati deen Zerobowamu ka sira le ta fana, min tun ye Isirayɛlidenw bila hakɛ la. 54A ye *Baali sɔn k'a kunbiri gwan a kɔrɔ. A kɛra ten, a ye Masaba, Isirayɛli ka Ala dusu dimi, i n'a fɔ a facɛ tigitigi.


Uru 3 AKKDC08 - Loon dɔ, Nawomi y'a fɔ a biranmuso ye - Bible Search\nUru 2 Uru 4\nUruti be taga Boozi fɛ\n1Loon dɔ, Nawomi y'a fɔ a biranmuso ye ko: «Ne denmuso, ne man kan ka sigiyɔrɔɲuman ɲini i ye wa, janko i ka nisɔndiya? 2I ye baara kɛ ni Boozi min ka baaraden musomanw ye, ale te an baden ye wa? Ayiwa, a ben'a ka suman gosinin fiyɛ bii sufɛ. 3Wili ka tulu mɔ i yɛrɛ la ani k'i ka fani ɲanamanw don ka taga sumangosikɛnɛ na. I kan'a to a b'i ye, fɔɔ n'a ye dumuni kɛ ka minni kɛ ka ban tuma min na. 4N'a lara tuma min na, i k'a layɔrɔ kɔlɔsi. O kɔ, i ka tag'a ka birifani bɔ a seen kanc ka la o yɔrɔ la. E ka kan ka fɛɛn min kɛ, a bena o fɔ i ye.» 5Uruti y'a fɔ ko: «I ye min fɔ, n bena o bɛɛ kɛ.»\n6A tagara sumangosikɛnɛ na. A biranmuso ye koo min bɛɛ fɔ a ye, a y'o bɛɛ kɛ. 7Boozi ye dumuni ni minni kɛ, a nisɔndiyara kosɔbɛ. A wilila ka taga la suman gɛrɛfɛ. Uruti taamana dɔɔni dɔɔni ka ta'a ka birifani bɔ a seen na ka la. 8Dugutilama, Boozi barila ka kunun, a ko a b'a yɛrɛ kuru, a y'a ye ko muso dɔ lanin be a seen kɔrɔ. 9A y'a fɔ ko: «Jɔn lo?» Uruti y'a jaabi ko: «I ka baaraden Uruti lo. N ta k'i janto n na, bari e ka kan n'o ye.»d 10Boozi ko: «Masaba k'i ta ɲa, ne denmuso! I ye fɛɛn min kɛ, o be i ka mɔgɔsɔbɛya yira ka tɛmɛ fɔlɔta kan. I ma tugu kanbelen si kɔ, a fantan walima nafolotigi. 11Sisan ne denmuso, i kana siran. I mana fɛɛn o fɛɛn ɲini, ne bena o kɛ i ye, bari ne ka mɔgɔw bɛɛ y'a lɔn ko i ye musoɲuman ye. 12- Tiɲɛ lo, ne ka kan ka janto i la, nga mɔgɔ wɛrɛ be yen min ka kan k'a kɛ ka tɛmɛ ne kan. 13La yan ka dugu gwɛ, ni dugu gwɛra, n'a bena se k'i ta ka janto i la, a k'o kɛ. Nga n'a ma diya a ye k'i ta fana, ne bena i ta Masaba kosɔn! La yan fɔɔ sɔgɔma.»\n14O la, Uruti lara Boozi seen kɔrɔ fɔɔ sɔgɔma. Nga a wilila joona ni dugu ma gwɛ kosɔbɛ, mɔgɔ tun te se ka ɲɔgɔn lɔn waati min na, bari Boozi tun t'a fɛ mɔgɔ k'a lɔn ko a tun nana sumangosikɛnɛ na. 15A y'a fɔ Uruti ye ko: «Fani min birinin be i kaan na, o bɔ k'o minɛ ka ɲa.» Uruti y'a minɛ ka ɲa. A ye sumankisɛ sinsin ɲaa kelen di a ma. O kɔ, a tagara dugu kɔnɔ. 16Uruti kɔsegira ka na a biranmuso fɛ, Nawomi y'a ɲininga ko: «N denmuso, a kɛra cogo di?» Cɛɛ nin ye fɛɛn o fɛɛn kɛ Uruti ye, a y'o bɛɛ lakali Nawomi ye. 17A ko: «A ye sumankisɛ sinsin ɲaa kelen nin di ne ma k'a fɔ ko ne man kan ka segi n biranmuso fɛ bolo lakolon.» 18Nawomi ko: «Ne denmuso, i hakili sigi ka to yɔrɔ kelen na, koo nin bena laban cogo min na, i k'o lɔn. Cɛɛ nin tena lafiɲɛ n'a ma koo nin ɲanabɔ bii yɛrɛ.»


Bɔk 6 AKKDC08 - Masaba y'a fɔ Musa ye ko: «Ne bena min - Bible Search\nBɔk 5 Bɔk 7\n1Masaba y'a fɔ Musa ye ko: «Ne bena min kɛ Ezipiti masacɛ la, i bena o ye sisan. Ne bolo barikaman sababu la, a bena sɔn Isirayɛlidenw ka taga. Ne bolo barikaman sababu la, a yɛrɛ bena u gwɛn ka bɔ a ka jamana kɔnɔ.»\nMasaba be layidu ta Musa ye\n2- Ala y'a fɔ Musa ye tugu ko: «Ne ye Masaba ye. 3Ne ye n yɛrɛ yira Ibrayima ni Isiyaka ni Yakuba la ka tɔgɔ min fɔ u ye, o ye Setigi Ala ye. Nga ne ma n yɛrɛ yira u la k'a fɔ ko ne tɔgɔ ko Masaba. 4Ne ye layidu ta u ye ko ne bena Kanaan jamana d'u ma, u tun siginin be lonanya la min kɔnɔ. 5Sisan, ne ye Isirayɛlidenw ŋunakan mɛn jɔnyabaara la, Ezipitikaw b'o bila min na. Ayiwa, ne ye n hakili jigi n ka layidu la. 6O la, i k'a fɔ Isirayɛlidenw ye ko ne le ye Masaba ye. Ne bena aw bɔ Ezipitikaw ka fanga kɔrɔ, ne bena aw bɔsi ka bɔ u ka jɔnya la. Ne bena u ɲaa gwan kosɔbɛ k'aw kisi ni sebagaya ye. 7Ne bena aw kɛ ne ka mɔgɔw ye, ne bena kɛ aw ka Ala ye. Aw ben'a lɔn ko ne ye Masaba ye, aw ka Ala, ko ne le ye aw bɔ Ezipitikaw ka fanga kɔrɔ. 8Ne ye layidu ta ko ne bena jamana min di Ibrayima ni Isiyaka ani Yakuba ma, ne bena taga n'aw ye o jamana nin kɔnɔ k'a di aw ma a ka kɛ aw ta ye. Ne ye Masaba le ye.»\n9Musa y'o kuma fɔ Isirayɛlidenw ye, nga u ma mɛnni kɛ a fɛ bari u fari tun fagara u ka jɔnyabaara juguya kosɔn.\n10Masaba y'a fɔ Musa ye ko: 11«Ta'a fɔ Ezipiti masacɛ ye ko a k'a to Isirayɛlidenw ka bɔ a ka jamana na ka taga.»\n12Nga Musa y'a fɔ Masaba ye ko: «Ni Isirayɛlidenw yɛrɛ ma sɔn ka mɛnni kɛ ne fɛ, Ezipiti masacɛ bena mɛnni kɛ ne fɛ cogo di? Ne fana do te se kuma na kosɔbɛ.»\n13Masaba kumana Musa ni Arɔn fɛ tugu Isirayɛlidenw ni Ezipiti masacɛ ka koo la, k'a fɔ ko u ka bɔ ni Isirayɛlidenw ye Ezipiti jamana kɔnɔ.\nMusa ni Arɔn buruju\n14Isirayɛlidenw ka gwatigiw tɔgɔ filɛ nin ye:\nIsirayɛli dencɛ fɔlɔ Urubɛn dencɛw ye: Anɔki ni Palu ni Ɛsirɔn ani Karimi. Urubɛn ka fadenyabolow bɔra olu le la.\n15Simeyɔn dencɛw ye: Yemuyɛli ni Yamɛn, ani Owadi ni Yakɛn, ni Sowari ani kanaanmuso dencɛ Sayuli. Simeyɔn ka fadenyabolow bɔra olu le la.\n16- Levi dencɛw n'u kɔmɔgɔw tɔgɔw filɛ nin ye: Gɛrisɔn ni Keyati, ani Merari. Levi sii kɛra saan kɛmɛ ni bi saba ni wolonwula ye. 17Gɛrisɔn dencɛw ye Libini ni Simeyi ye. Fadenyabolow bɔra olu la fana. 18Keyati dencɛw ye Amuramu ni Yiseyari ni Eburɔn ani Uziyɛli ye. Keyati sii kɛra saan kɛmɛ ni bi saba ni saba ye. 19Merari dencɛw ye Maali ni Musi ye. Levi ka fadenyabolow bɔra olu le la ka kɛɲɛ n'u ka burujuw ye.\n20Amuramu y'a faa dɔgɔmuso Yokɛbɛdi furu, ale ye Arɔn ni Musa wolo. Amuramu sii kɛra saan kɛmɛ ni bi saba ni wolonwula ye. 21Yiseyari dencɛw ye: Kore ni Nɛfɛgi ani Zikiri ye. 22Uziyɛli dencɛw ye: Misayɛli ni Elisafan ani Sitiri ye.\n23Arɔn ye Aminadabu denmuso Elizabɛti furu, Naasɔn balimamuso tun lo. Elizabɛti ye Nadabu ni Abiyu ni Eleyazari ani Itamari wolo Arɔn ye.\n24Kore dencɛw ye: Asiri ni Ɛlikana ani Abiyasafu ye. Kore ka fadenyabolow bɔra olu le la.\n25Arɔn dencɛ Eleyazari ye Putiyɛli denmuso dɔ furu, ale ye Pinasi wolo a ye.\nLevi ka fadenyabolow bɔra olu le la.\n26Masaba y'a fɔ Arɔn ni Musa le ye k'u ka bɔ ni Isirayɛlidenw ye Ezipiti jamana kɔnɔ, ka kɛɲɛ n'u ka gwatigiw ye. 27Olu le kumana Ezipiti masacɛ fɛ, janko ka bɔ ni Isirayɛlidenw ye Ezipiti. O Musa ni Arɔn kelen kelen tun lo.\nAla be segi a ka layidu kan\n28Masaba kumana Musa fɛ Ezipiti jamana na tuma min na, 29a y'a fɔ a ye ko: «Ne ye Masaba ye. Ne be min fɔ i ye, i k'o bɛɛ fɔ Ezipiti masacɛ ye.» 30Nga Musa y'a fɔ Masaba ye ko: «Ne te se kuma na, masacɛ bena mɛnni kɛ ne fɛ cogo di?»


Kok Introduction AKKDC08 - Bible Search\nSar 27 Kok 1\nIsirayɛlidenw ye saan bi naani yaalayaala min kɛ kongokolon kɔnɔ, Sinayi kulu ni Kanaan jamana furancɛ la, kitabu nin be o waati koo le yira. O waati la, u ye Isirayɛlidenw mɔgɔda jati siɲɛ fila. O la, dɔw b'a wele ko Nɔnburuw. O kɔrɔ ko jatili.\nKitabu nin tilantilannin lo yɔrɔ saba. Isirayɛlidenw mɔgɔda jatiko fɔra a yɔrɔ fɔlɔ kɔnɔ (1.1—10.10), ni sarakalasebagaw ka baara, olu minw ye Levi ka somɔgɔw ye. Hɔrɔnya ɲanagwɛ min kɛra sisi kabakoman dɔ jigira Ala batoyɔrɔ kan, o fana koo fɔra yen.\nKitabu yɔrɔ filanan kɔnɔ (10.11—21.20), Isirayɛli jama bɔko Sinayi kulu kɔrɔ ka Kanaan jamana sɛgɛrɛ, o koo fɔnin be yen. Gwɛlɛya caaman sɔrɔla. Jama fari fagara tuma dɔ, ka muruti, ka to ka dajukɔrɔkuma fɔ Ala, n'a ka baarakɛla Musa ma. U ye mɔgɔw ci ka taga Kanaan jamana yaala k'a yɔrɔ jati minɛ. Jamanaɲuman lo, nga, Isirayɛlidenw be siran ka taga yen. O la, Ala y'u bila munumunu na saan bi naani, kongokolon kɔnɔ.\nKitabu yɔrɔ sabanan kɔnɔ (21.21—36.13), Isirayɛlidenw sera Zurudɛn baji kɔrɔn fɛ, k'o yɔrɔ masacɛ Siyɔn ni Ɔgi kɛlɛ ka se u kɔrɔ. Mowabu masacɛ be kira Balamu ci ko a ka Isirayɛli jama danga. Nga Balamu y'o koo kɛ i ko Ala tun b'o fɛ cogo min na: a ye duba kɛ jama ye. K'u t'o yɔrɔ la, u ye jama mɔgɔda jati tugu. Zozuwe wolomana ka kɛ Musa nɔtabaga ye. Ala tora ka kuma ni Musa ye ka sarakaw ka sariya dɔw koo fɔ a ye, ka jamana daan tɛmɛtɛmɛyɔrɔ fɔ.\nKitabu nin b'a yira ko Ala le ye Isirayɛli jama woloma. O bɛɛ n'a ta, jama fari be faga, a be muruti Ala n'a ka baarakɛla ma. Ala te o si jati, a be to a ka kantigiya la, ka to k'u tanga, k'u dɛmɛ ka se u juguw kɔrɔ, i ko kira Balamu b'a fɔra cogo min na ko:\n«Ala ma minw kɛ dangadenw ye,\nJɔn be se ka Yakuba kɔmɔgɔw daa jati?\nNe labancogo ka kɛ i n'a fɔ olu ta!» (23.8,10)\nJama mɔgɔda be jati 1.1—4.49\nSariya dɔw, ni sarakalasebagaw kalifako 5.1—8.26\nHɔrɔnya ɲanagwɛ kɛko 9.1—10.10\nJama be wili ka Kanaan jamana sɛgɛrɛ 10.11—21.35\nIsirayɛli jama be se Mowabuw ka mara la 22.1—32.42\nIsirayɛli jama ye taama min kɛ ka bɔ Ezipiti jamana na fɔɔ Zurudɛn baji daa la 33.1-49\nAla ka ladili dɔw 33.50—36.13